Hanne Andersen (S), 1999-05-20:
Flertallet udvider endda aldersgruppen.
Nu skal alle kvinder over 50 år tilbydes en undersøgelse.
Ja, selv de kvinder, der er blevet både 88 år og 94 år uden at blive ramt af en kræftsygdom, skal man skrive til.
En del af disse kvinder venter i forvejen utålmodigt på den grå stær-operation eller det høreapparat, de har så hårdt brug for i deres hverdag.
De vil ganske givet meget hellere have det beskedne ønske opfyldt.
Nu har forslagsstillerne også været meget optaget af, at man endelig ikke må virke anmasende på kvinderne, når man tilbyder denne undersøgelse.
Derfor skal der først spørges, om man er interesseret i et tilbud.
Mere bureaukrati, flere breve, flere administrationsomkostninger i anledning af et tilbud, som enhver altid har kunnet sige »ja tak« eller »nej tak« til.
Det er faktisk utroligt.
Det er også utroligt, at den model, der benyttes i de amter, der allerede giver et tilbud om undersøgelse for brystkræft, ikke må bruge den form, som virker hos dem.
Tilbudet skal nemlig gives ensartet over hele landet.
Jeg spørger bare: Hvorfor skal vi blande os i det?
Flertallet med Venstre i spidsen kræver, at regeringen nu kommer med et lovforslag, der pålægger amterne at tilbyde kvinder over 50 år en undersøgelse for brystkræft, men partierne skynder sig samtidig at sige, at amterne endelig ikke skal gøre det, før de er klar med udstyr og uddannet personale. At der ikke er udstyr, er en kendt sag.
Uddannet personale er også en mangelvare.
Det er heller ingen hemmelighed.
Der vil gå 10 år, før alle amterne kan give kvinderne dette tilbud.
Det forpligter ingen; hverken regering eller amter.
Jeg ved ikke, om nogen regering tidligere er blevet pålagt at komme med så besynderligt et forslag.
Her har flertallet i sandhed virkelig både seler og livrem på.
Kvinderne får nogle forventninger, men amterne skal på den anden side først gøre det, når den nødvendige kapacitet er klar.
Sådan ender hele denne sag desværre med at blive hverken-eller. Desværre ender det hele også med, at kvinderne holdes for nar.
Det er ikke ordentligt politisk arbejde.
Alvorlige spørgsmål kræver alvorlig behandling og ordentlige beslutninger på et ordentligt grundlag.
Når man følger hele debatten i partiet Venstre, må man undres.
Venstre har mange synspunkter i denne sag.
Formanden for Amtsrådsforeningen, Venstres amtsborgmester i Sønderjyllands Amt, Kresten Philipsen, mener, at regeringen skal betale alle omkostninger til denne undersøgelse.
Venstres politiske ordfører, fru Ulla Tørnæs, siger helt klart, at den udgift må amterne afholde.
Det er det med selerne og livremmen.
Venstres formand, hr. Anders Fogh Rasmussen, vil end ikke kommentere Venstres sundhedspolitik.
Har Venstre en sundhedspolitik?
Eller har Venstre bare en profileringspolitik?
Eller er det bare en signalpolitik, som Venstres ordfører, hr. Jørgen Winther, siger?
En signalpolitik, der ikke forpligter nogen, en signalpolitik, der skaber forventninger, der ikke kan indfries.
Hvis kvinderne bliver forvirrede, ja, så er det ikke noget imod den forvirring, der tilsyneladende er i Venstre.
Venstre fortrænger også totalt årsagen til mangelen på veluddannet sundhedspersonale.
Årsagen skal findes i den borgerlige regerings nedprioritering af den offentlige service og uddannelse af sundhedspersonale i 1980'erne.
På nuværende tidspunkt ville det heller ikke være ansvarligt at indkøbe udstyr, som skal stå og vente på, at personalet bliver uddannet til at betjene det.
Udstyret vil samle støv, blive forældet, og det er ikke en ordentlig disposition.
Vi synes fortsat, at man skal afvente den kræftbehandlingsplan, Sundhedsstyrelsens kræftstyregruppe er i gang med at udarbejde, og som er klar, inden året er gået.
Så kan vi sammen med amterne træffe beslutning på et ordentligt grundlag, en beslutning, som kvinderne kan regne med.
Det flertal, der er skabt, får mig til at tænke på Becketts »Glade dage«.
Her sidder Winnie, Bodil Udsen, i sin jordhøj og siger opmuntrende til Willy: »Det er en glad dag i dag.
Ingen forværring, ingen forbedring, ingen forandring.«